text: K: Håbløs afgørelse om idrætsskoler
  10 september 2010 kl. 06.38
  De Konservatives idrætsordfører ryster på hovedet over sag om idrætsskoler.
  I går kunne TVSYD.dk fortælle, at Statsforvaltningen i Region Syddanmark mener, det er ulovligt, når skolerne i Esbjerg sorterer elever på baggrund af idrætstalent. Talenterne bliver siet fra og optages på specielle idrætsskoler. 
  Statsforvaltningens afgørelse om, at det er ulovligt, kritiseres nu af De Konservatives idrætsordfører Carina Christensen. 
  - Det er en komplet håbløs afgørelse. Det kan godt være, at Statsforvaltningen henholder sig til reglerne i folkeskoleloven - men så må reglerne laves om. Selvfølgelig skal man have lov til at opdele eleverne på en idrætsskole efter talent og evner. Det er der intet som helst galt i - tværtimod skal vi blive endnu bedre til at dyrke talenterne i vores folkeskoler. Både elever, forældre og lærere er tilfredse med ordningen. Selvfølgelig skal det ikke være ulovligt, siger Carina Christensen. 
  Hun vil nu få undervisningsminister Tina Nedergaard til at præcisere eller ændre reglerne.
  